በኦሮሚያና ቤንሻንጉል ህዝቦች መካከል ያለዉን ግንኙነት ማጠናከር እንደሚገባ ተገለፀ
በኦሮሚያና ቤንሻንጉል ህዝቦች መካከል ያለዉን ግንኙነት ወደተሻለ ደረጃ ለማድረስ የህዝብ ለህዝብ ግንኙነትን ማጠናከር እንደሚገባ ተገለፀ፡፡በሁለቱ ክልልሎች መካከል የሰላምና የልማት ኮንፈርንስ በቢሾፍቱ ከተማ የተካሄደ ሲሆን በመድረኩ ለቀጣይ አምስት አመታት የሚተገበር የ2.1 ቢሊየን ብር የጋራ የልማት እቅድ ይፋ መሆኑም ታዉቋል፡፡በዉይይቱ ላይ 3 ጥናታዊ ፅሁፎች ቀርበዋል፡፡ጥናታዊ ፅሁፎቹ በሁለቱ ክልሎች ዘመናትን የተሻገሩ አብሮነትን የዳሰሱና በማህበራዊ፣ፖለቲካዊና ኢኮኖሚያዊ ዘርፎች የተከናወኑ ስራዎችን ዳስሰዋል፡፡በተለይ በመንገድ፣ በዉሃ፣በጤናና በፀጥታ ዙሪያ ክልሎቹ ዉጤታማ ስራ ማከናወናቸዉ ተወስቷል፡፡በቴሌና በኤሌክትሪክ መስመር በኩል በሁለቱ ክልሎች አዋሳኞች ላይ የኔትወርክና የተደራሽነት ችግሮች የተነሱ ሲሆን ችግሮቹን ለመፍታት በጋራ መስራት እንደሚገባ ተመልክቷል፡፡የሁለቱም ክልሎች ነዋሪዎች በሰጡት አስተያየት የህዝብ ለህዝብ ዉይይቱ በሁለቱ ክልሎች መካከል ያለዉን የጋራ ስራ የሚያሳካና አንድነትን የሚያጠናክር በመሆኑ ወደፊትም መሰል መድረኮች ተጠናክረዉ እንዲቀጥሉ ጠይቀዋል፡፡በዉይይቱ ላይ የሁለቱ ክልሎች ርዕሳነ መስተዳድሮችን ጨምሮ የተለያዩ ቢሮዎች ሃላፊዎች፣የአገር ሽማግሌዎችና የሃይማኖት መሪዎች ተገኝተዋል፡፡